UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændring til Rådets fælles holdning til forslag til EUROPA-PARLAMENTETS OG RÅDETS DIREKTIV om begrænsning af anvendelsen af visse farlige stoffer i elektrisk og elektronisk udstyr OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2000/0159 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændring til Rådets fælles holdning til forslag til EUROPA-PARLAMENTETS OG RÅDETS DIREKTIV om begrænsning af anvendelsen af visse farlige stoffer i elektrisk og elektronisk udstyr

1. Baggrund

Forslaget til Europa-Parlamentets og Rådets direktiv om begrænsning af anvendelsen af visse farlige stoffer i elektrisk og elektronisk udstyr (KOM (2000) 347 endelig) blev vedtaget af Kommissionen den 13. juni 2000 og offentliggjort i De Europæiske Fællesskabers Tidende C 365E af 19. december 2000.

Det Økonomiske og Sociale Udvalg afgav udtalelse den 29. november 2000.

Regionsudvalget afgav udtalelse den 14. februar 2001.

Europa-Parlamentet afgav udtalelse (ved førstebehandlingen) den 15. maj 2001.

Kommissionen vedtog et ændret forslag den 6. juni 2001 (KOM (2001)316 endelig).

Rådet vedtog sin fælles holdning den 4. december 2001.

Europa-Parlamentet afgav udtalelse (ved andenbehandlingen) den 10. april 2002.

Kommissionen fremsætter nærværende udtalelse om Europa-Parlamentets ændringsforslag i overensstemmelse med EF-traktatens artikel 251, stk. 2, tredje afsnit, litra c).

2. Formålet med Kommissionens forslag

I forslaget fastsættes begrænsninger for anvendelsen af nogle farlige stoffer (tungmetaller og bromerede flammehæmmere) i elektrisk og elektronisk udstyr. Begrænsningerne skal træde i kraft i 2008. Det tekniske bilag indeholder en række undtagelser, der kan ændres ved udvalgsproceduren.

3. Kommissionens holdning til Europa-Parlamentets ændringsforslag

3.1. Sammenfatning af Kommissionens holdning

Europa-Parlamentet har fremsat 9 ændringsforslag. Kommissionen accepterer 8 ændringsforslag i deres helhed (ændringsforslag nr. 2, 3, 4, 5, 7, 9, 10 og 17) og accepterer 1 (ændringsforslag nr. 8) i princippet.

3.2. Europa-Parlamentets ændringsforslag ved andenbehandlingen

3.2.1. Accepterede ændringsforslag

Kommissionen tilslutter sig ændringsforslag nr. 2, som indsætter en ny betragtning om reservedele til genbrug og renovering, og ændringsforslag nr. 17 om betragtning 10 (tilpasning af direktivet under hensyntagen til al videnskabelig viden). Kommissionen kan ligeledes tilslutte sig ændringsforslag nr. 3, hvorved genbrugt udstyr og komponenter undtages fra direktivets anvendelsesområde, ændringsforslag nr. 4 om, at en videreforhandler ikke betragtes som producent, hvis producentens varemærke er angivet på udstyret, ændringsforslag nr. 5, som fastsætter udfasningsdatoen for bly, kviksølv, cadmium, hexavalent chrom, PBB og PBDE til den 1. januar 2006, ændringsforslag nr. 7, som undtager repareret udstyr og reservedele fra stofforbuddet, ændringsforslag nr. 9 om, at eventuelle designændringer skal tages i betragtning ved den senere evaluering af direktivet, og at der skal gives en redegørelse for modtagne oplysninger, samt ændringsforslag nr. 10 om, at man ved revisionen af listen over de stoffer, der er omfattet af direktivet, skal være særlig opmærksom på indvirkningen på miljøet og menneskers sundhed af andre farlige stoffer og materialer.

3.2.2. Principielt accepterede ændringsforslag

Kommissionen tilslutter sig princippet i ændringsforslag nr. 8. Det er dog vigtigt at understrege, at en beslutning om forbud mod andre stoffer kun kan træffes på grundlag af et forslag fra Kommissionen og i overensstemmelse med principperne i kemikaliestrategien. Derfor kan Kommissionen tilslutte sig ændringsforslaget med følgende formulering: "Så snart der foreligger videnskabeligt materiale, vedtager Europa-Parlamentet og Rådet, på forslag af Kommissionen og i overensstemmelse med principperne i kemikaliestrategien, at forbyde andre farlige stoffer og substituere dem med mere miljøvenlige alternative stoffer, der garanterer forbrugerne mindst samme beskyttelsesniveau."

4. Konklusion

I henhold til artikel 250, stk. 2, i EF-traktaten ændrer Kommissionen sit forslag som anført ovenfor.